《和郑制干谢借居且惠朋樽醉螯诗》
宋代·郑清之

平生爱山林，里居想王屋。
孤月自无朋，断云曾不族。
讵知庄遵市，儵有贾谊卜。
西河就索居，漆园问尊足。
翟门罗可去，轲宅仁已熟。
似闻结驷多，每见后骑属。
鲁台时遣馈，监侯已发粟。
竞欢王俭莲，肯问颜公粥。
家贫愿邻富，蒹葭欣倚玉。
颇容滑稽叟，来簉堂上烛。
犹能辨丝簧，渐近不如竹。
浊醪慁兵醖，庸行参圣读。
愿为善颂祷，既醉备五福。
谋妇拟提壶，敲门惊啄木。
持螯两从事，来就桑下宿。
美味均适口，双明喜增目。
命驾匪千里，星言怕不夙。
联名乏追韩，补诗聊继束。
终当效乐天，骆马为酒鬻。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。